**Chemare**

*Amfiyon*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De-a lungul potecii înfiorate

de atingerea dimineţii

Am brumărit ierburile

cu tâmplele-mi reci.

Pământul mă durea de aproape.

Vinul de taină băut de cu seară

îmi amărea încă privirea

până lângă începutul cerului.

M-am plecat în faţa timpului

venit la întâlnire şi i-am urmat

drumul ridurilor pe trunchiuri

vibrând în ceaţă şi în mine.

De-a lungul potecii înfiorate

de atingerea dimineţii

Mergeam şi nu mergeam.

Şi iar mergeam

Spre zidul mănăstirii ascunse

de păcatele tinereţii.